林仕猷
送林述古
圣朝尚文治，侧席思英贤。下诏宣郡邑，推荐相后先。所以布衣士，彬彬起林泉。林君潮阳彦，质美而志坚。曩从张鲁庵，易学得所传。韦编已三绝，亹亹通幽玄。青衿立其门，执经望开宣。箪瓢足自乐，菽水奉亲欢。念此以终老，富贵浮云然。吾郡有贤守，奏对枫陛前。荐子以明经，书名达天官。州司遂逼迫，促登孝廉船。入市卖琴书，聊以充盘缠。上堂别慈母，白发垂双肩。母曰子行迈，重见知何年。人生谅难必，出处宁非天。秋风振落木，高城啸饥鸢。云海浩无际，川流亦溅溅。我老不出乡，送子韩江边。愿言崇令德，保身若冰渊。远大以为期，忠孝贵两全。